b'\n_START_ARTICLE_\nJon Edward Ahlquist\n_START_PARAGRAPH_\nJon Edward Ahlquist (s. 1944) on yhdysvaltalainen lintutieteilij\xc3\xa4 ja molekyylibiologi. H\xc3\xa4n on erikoistunut molekyylien fylogeniaan eli polveutumishistoriaan._NEWLINE_Ahlquist ty\xc3\xb6skenteli yhdess\xc3\xa4 Charles Sibleyn kanssa Yalen yliopistossa, josta molemmat l\xc3\xa4htiv\xc3\xa4t 1987. Vuonna 1988 Yhdysvaltain kansallinen tiedeakatemia palkitsi heid\xc3\xa4t Daniel Giraud Elliot -mitalilla. Tammikuussa 1991 Sibley ja Ahlquist julkaisivat teoksen Phylogeny and Classification of Birds, miss\xc3\xa4 he esitteliv\xc3\xa4t uuden lintujen polveutumishistorian, joka tunnetaan Sibley-Ahlquist-taksonomiana. Teoksen julkaisuaikaan Ahlquist toimi Ohion yliopiston apulaisprofessorina. H\xc3\xa4n j\xc3\xa4i el\xc3\xa4kkeelle vuonna 1999.'